《拟元次山舂陵行》
清代·柳商贤

徵求日以繁，逋欠日以积。斯民丧乱余，哀哉生计拙。

大户尽逃亡，小户遗单孑。可怜墟里间，往往炊烟绝。

去年又歉收，亩谷不盈石。尽室一饱难，愁肠蕴百结。

刺史职抚字，何以安兀臲。流离尚未定，官符下稠叠。

国用有常经，敢不勤督责。频年普蠲减，朝令非甚迫。

奈何期会逾，罪谴懔莫释。起视鸿雁嗷，哀哀满中泽。

田园非所靳，儿女非所惜。独恨受者谁，相与增哽咽。

百死余一生，那忍更摧折。朝廷鞭扑具，岂为穷黎设。

况复室悬磬，鞭扑亦何益。忆昔奉简书，此邦移节钺。

帝曰咨汝才，努力务存活。圣人重爱民，敢惜一官掷。

私愿宽法令，起死而肉骨。庶几流亡归，稍稍复征额。

民穷盗贼源，谁其鉴覆辙。流涕为此诗，輶轩尚采择。

作者简介：柳商贤，字质卿，吴县人。同治庚午举人，官宁海知县。有《蘧盦诗钞》。